אייל לוין

אייל לוין (נולד ב-27 באוגוסט 1986 בחיפה) הוא שייט ישראלי, המתחרה במפרשית מדגם 470, יחד עם דן פרויליך.

ביוגרפיה
לוין החל להתאמן בשיט בגיל 10. בשנת 2003 סיים במקום השישי באליפות העולם עד גיל 21 שנערכה בנויזידלרזה שבאוסטריה, ובזו שנערכה ב-2004 באגם גארדה סיים במקום ה-17. בשנת 2005 החל להתחרות יחד עם ים אמיר. השניים סיימו במקום הרביעי באליפות העולם עד גיל 21 שנערכה בסנט פטרסבורג, ובזו שנערכה בליבק בשנת 2006 זכו במקום הראשון והוכתרו לאלופי העולם. באליפות העולם שנערכה ב-2007 בבורגס איבדו את תוארם, וסיימו במקום הרביעי.

בשנת 2006 החלו לוין ואמיר להתחרות גם בתחרויות בוגרים. באליפות אירופה שנערכה באותה שנה באגם בלטון שבהונגריה, סיימו השניים במקום ה-30, ובזו שנערכה בסלוניקי ב-2007 סיימו במקום ה-23. בשנת 2008 סיימו במקום ה-34 באליפות העולם במלבורן ובמקום השמיני באליפות אירופה באגם גארדה. כן סיימו במקום השישי בתחרות שבוע הייר. שנת 2009 הייתה פחות מוצלחת עבורם: הם סיימו במקום ה-37 באליפות אירופה באגם טראונזה ובמקום ה-43 באליפות העולם בקופנהגן.

בשנת 2010 נפרדו דרכיהם של לוין ואמיר, ולוין החל להתחרות עם אייל המבורגר. באליפות העולם שנערכה בהאג באותה שנה, סיימו השניים במקום ה-33.

בשנת 2015 החל לוין להתאמן עם שותפו הנוכחי, דן פרויליך. באותה שנה סיימו במקום ה-23 באליפות אירופה שנערכה באורהוס שבדנמרק, ובמקום ה-24 באליפות העולם בחיפה. באליפות העולם שנערכה בסן איסידרו שבארגנטינה ב-2016 סיימו במקום ה-26. בהמשך, סיימו במקום ה-12 בתחרות גביע הנסיכה סופיה בפלמה דה מיורקה, והבטיחו את השתתפותם באולימפיאדת ריו דה ז'ניירו (2016). באליפות אירופה, שנערכה אף היא בפאלמה דה מיורקה, סיימו במקום ה-26.

קישורים חיצוניים

 אייל לוין באתר World Sailing

שייטים ישראלים
ספורטאים אולימפיים ישראלים
משתתפים ישראלים באולימפיאדת ריו דה ז'ניירו (2016)
שייטים באולימפיאדת ריו דה ז'ניירו (2016)
ישראלים שנולדו ב-1986